महिला दिवस पर लॉन्च होगी भारत की पहली महिला क्रिकेट लीग
आॅस्ट्रेलियाकी महिला बिग बैश क्रिकेट लीग और महिला क्रिकेट सुपर लीग लंदन के तर्ज पर भारत में पहली महिला क्रिकेट लीग का आगाज होने जा रहा है। इस लीग को आठ मार्च को अंतरराष्ट्रीय महिला दिवस के अवसर पर लॉन्च किया जाएगा।
महिला क्रिकेट लीग के संस्थापक पारुल जैन ने कहा, ‘यह अहम है कि युवा लड़कियां क्रिकेट में सबसे ऊंचे स्तर पर खेलने का व्यावहारिक विकल्प हासिल कर सकें। हमें उम्मीद है कि यह टूर्नामेंट भी इंडियन प्रीमियर लीग और आॅस्ट्रेलिया की महिला बिग बैश लीग जैसा स्तर हासिल करेगा। इससे भारत में महिला क्रिकेट में ज्यादा दिलचस्पी बढ़ेगी क्योंकि अब तक पुरुष क्रिकेट के मुकाबले इसे कम महत्व दिया गया है।’ द्रोणाचार्य अवार्डी महिला क्रिकेट कोच सुनीता शर्मा ने कहा, ‘भारतीय महिला क्रिकेट टीम के गठन को तीन दशक से ज्यादा समय बीत चुका है। इस टीम ने दुनिया भर में मैच जीते, लेकिन फिर भी भारत में पुरुष क्रिकेटरों की जितनी पहचान है उसके मुकाबले महिला क्रिकटरों की शायद ही कोई पहचान है। 1980 और 1990 के दशकों के दौरान पुरुष क्रिकेट में भारी परिवर्तन हुए जबकि हम सुस्त पड़े हुए हैं। हालांकि मुझे खुशी है कि शुरुआत हो रही है।’
hin_Deva hin_Deva hin_Deva